**Интегрираната морска политика на ЕС**

**Определение и обхват**

Интегрираната морска политика (ИМП) цели да осигури по-последователен подход към морските въпроси с по-добра координация между различните области на политиката. Тя поставя акцент върху:

* въпроси, които не могат да бъдат обхванати от една единствена секторна политика, например „син растеж“ (т.е. икономически растеж, който зависи от различни сектори на морското дело),
* въпроси, изискващи координирането на различни сектори и действащи лица, например в областта на споделянето на познания за морската среда.

**Защо ни е необходима ИМП?**

* ИМП отчита взаимосвързаността на стопанските и човешките дейности, свързани с морето. Независимо дали става дума за морски транспорт и пристанища, вятърна енергия, морски изследвания, рибарство или туризъм, всяко решение в една от тези области може да засегне останалите. Например ветроенергийният парк в морето може да предизвика нарушения в морския транспорт, които на свой ред да засегнат работата на пристанищата.
* ИМП ни спестява средства и време, като насърчава администрациите да обменят данни за различни области на политиката и да си сътрудничат, вместо да работят поотделно върху различни аспекти на един и същ проблем.
* ИМП изгражда тясно сътрудничество между отговорните лица в различните сектори на всички управленски равнища — [национални морски органи](https://webgate.ec.europa.eu/maritimeforum/category/104), регионални, местни и международни органи във и извън Европа. Много страни признават тази необходимост и се стремят към по-структурирано и систематично сътрудничество.

**Програма за морския сектор и морското корабоплаване — Декларация от Лимасол**

На 8 октомври 2012 г. министрите от ЕС, отговарящи за морската политика, и Европейската комисия, представлявана от своя председател Жозе Мануел Барозу и комисаря по въпросите на рибарството и морското дело Мария Даманаки, приеха [*Европейска програма за растеж и заетост в морския сектор и морското корабоплаване*](http://ec.europa.eu/maritimeaffairs/policy/documents/limassol_en.pdf). Пет години след като бе положено началото на интегрираната морска политика на ЕС, държавите членки и Комисията отново потвърдиха, че динамичният и координиран подход към морското дело се отразява положително върху развитието на „синята икономика“ на ЕС, като същевременно се гарантира доброто състояние на моретата и океаните.

ИМП има за цел да координира, а не да замести [политиките в конкретни сектори на морското дело](http://ec.europa.eu/maritimeaffairs/links/index_bg.htm). По-конкретно тя обхваща следните междусекторни политики:

1. [*„Син растеж“*](http://ec.europa.eu/maritimeaffairs/policy/blue_growth/index_bg.htm)
2. [*Данни и знания за морската среда*](http://ec.europa.eu/maritimeaffairs/policy/marine_knowledge_2020/index_bg.htm)
3. [*Морско пространствено планиране*](http://ec.europa.eu/maritimeaffairs/policy/maritime_spatial_planning/index_bg.htm)
4. [*Интегрирано морско наблюдение*](http://ec.europa.eu/maritimeaffairs/policy/integrated_maritime_surveillance/index_bg.htm)
5. [*Стратегии за морските басейни*](http://ec.europa.eu/maritimeaffairs/policy/sea_basins/index_bg.htm)

[***„Син растеж“***](http://ec.europa.eu/maritimeaffairs/policy/blue_growth/index_bg.htm)

„Син растеж“ е дългосрочната стратегия в подкрепа на устойчивия растеж в корабоплаването и морските отрасли като цяло. В нея се потвърждава, че моретата и океаните са двигатели на европейската икономика с голям потенциал за иновации и растеж. Това е приносът на ИМП за постигане на целите на стратегията „Европа 2020“ за интелигентен, устойчив и приобщаващ растеж. В „синята“ икономика са заети 5,4 млн. души, а нейната брутна добавена стойност е почти 500 млрд. евро. Възможен е обаче още по-голям растеж в редица области, които са посочени в стратегията: крайбрежен туризъм, аквакултури, синя енергия, сини биотехнологии и добив на изкопаеми от морското дъно.

[***Данни и познания за морската среда***](http://ec.europa.eu/maritimeaffairs/policy/marine_knowledge_2020/index_bg.htm)

Чрез инициативата „Познания за морската среда 2020“ се обединяват данни за морската среда от различни източници с цел да се помогне на промишлеността, публичните власти и изследователите да събират данни и да ги използват по-ефективно за разработване на нови продукти и услуги, *както и* за подобряване на разбирането ни за процесите в моретата.

Националните данни не ни казват всичко, което искаме да знаем за моретата като глобална система, свързана от променящи се ветрове, сезонни течения и мигриращи видове; анализът на европейско ниво е много важен. ЕС способства за интегрирането на различни национални и местни системи в едно цяло.

[***Морско пространствено планиране***](http://ec.europa.eu/maritimeaffairs/policy/maritime_spatial_planning/index_bg.htm) ***(МПП)***

МПП означава планиране кога и къде да се провеждат човешки дейности в морето, за да се гарантира тяхната максимална ефективност и устойчивост. МПП включва по прозрачен начин заинтересованите страни в планирането на морските дейности. Конкуренцията за морското пространство — за съоръжения за възобновяема енергия, аквакултури и други сфери на растеж — подчертава необходимостта от ефективно управление, за да се избегнат евентуални конфликти и да се създаде синергичен ефект между различните дейности.

През юли 2014 г. Европейският парламент и Съветът приеха [законодателство за създаване на обща рамка за морско пространствено планиране в Европа](http://eur-lex.europa.eu/legal-content/BG/TXT/?uri=uriserv:OJ.L_.2014.257.01.0135.01.ENG). Всяка страна от ЕС ще бъде свободна да планира своите морски дейности, но местното, регионалното и националното планиране в общите морета ще бъде по-съгласувано чрез набор от минимални общи изисквания.

Сред ползите от морското пространствено планиране могат да бъдат посочени: *Намаляването на конфликтите между секторите и създаването на синергичен ефект* между различните дейности; *Насърчаването на инвестициите* чрез повече предвидимост и прозрачност и по-ясни правила; *Засилването на координацията* между администрациите във всяка държава; *Засилването на трансграничното сътрудничество* между страните от ЕС в областта на кабелите, тръбопроводите, морските пътища, вятърните инсталации и др.; *Опазването на околната среда* чрез навременно анализиране на въздействието.

[***Интегрирано морско наблюдение***](http://ec.europa.eu/maritimeaffairs/policy/integrated_maritime_surveillance/index_bg.htm)

Интегрираното морско наблюдение има за цел да предоставя средства за обмен на информация и данни на органите, заинтересувани или работещи в областта на морското наблюдение. Обменът на данни ще направи наблюдението по-евтино и по-ефективно.

Понастоящем ЕС и националните власти, отговарящи за различни аспекти на наблюдението — например граничен контрол, безопасност и сигурност, контрол на рибарството, митници, околна среда или отбрана, събират данни поотделно и често пъти не ги споделят помежду си. В резултат на това едни и същи данни могат да бъдат събирани повече от веднъж. Европейската комисия и държавите — членки на ЕС/ЕИП, в момента разработват съвместно *Обща среда за обмен на информация* (CISE). Тя ще свързва съществуващите системи и мрежи за наблюдение и ще дава на всички заинтересовани власти достъп до информацията, която им е необходима за изпълнение на техните задачи в морето.

***Стратегии за морските басейни***

Балтийско море, Черно море, Средиземно море, Северно море, Атлантическият океан и Северният ледовит океан — всеки морски район е уникален и заслужава съобразена с него стратегия. Морската политика насърчава стратегии за растеж и развитие, които използват силните страни и обръщат внимание на слабостите на всеки голям морски район в ЕС: изменението на климата в Арктика, потенциала на Атлантическия океан в областта на възобновяемата енергия, проблемите на замърсяването на моретата и океаните и морската безопасност.